amanoisuno/poet huggingface dataset:
寄鄭七綱 盧綸
小來落托復迍邅，一辱君知二十年。舍去形骸容傲慢，引隨兄弟共團圓。羈遊不定同雲聚，薄宦相縈若網牽。他日吳公如記問，願將黃綬比青氈。
逢南中使因寄嶺外故人 盧綸
見說南來處，蒼梧接桂林。過秋天更暖，邊海日長陰。巴路緣雲出，蠻鄉入洞深。信迴人自老，夢到月應沈。碧水通春色，青山寄遠心。炎方難久客，爲爾一沾襟。
代員將軍罷戰後歸舊里贈朔北故人 盧綸
結髮事疆場，全生俱到鄉。連雲防鐵嶺，同日破漁陽。牧馬胡天晚，移軍磧路長。枕戈眠古戍，吹角立繁霜。歸老勳仍在，酬恩虜未亡。獨行過邑里，多病對農桑。雄劒依塵橐，陰符寄藥囊。空餘麾下將，猶逐羽林郎。
江北憶崔汶 盧綸
夜問江西客，還知在楚鄉。全身出部伍，盡室逐漁商。晴日遊瓜步，新年對漢陽。月昏驚浪白，瘴起覺雲黃。望嶺家何處，登山淚幾行。閩中傳有雪，應且住南康。
早春歸盩厔舊居却寄耿拾遺湋李校書端 盧綸
野日初晴麥壠分，竹園相接鹿成羣。幾家廢井生青草，一樹繁花傍古墳。引水忽驚冰滿澗，向田空見石和雲。可憐荒歲青山下，惟有松枝好寄君。
苦雨聞包諫議欲見訪戲贈 盧綸
草氣廚煙咽不開，繞牀連壁盡生苔。常時多病因多雨，那敢煩君車馬來。
客舍苦雨即事寄錢起郎士元二員外 盧綸
積雨暮淒淒，羈人狀鳥棲。響空宮樹接，覆水野雲低。穴蟻多隨草，巢蜂半墜泥。遶池牆蘚合，擁溜瓦松齊。舊圃平如海，新溝曲似溪。壞闌留衆蝶，欹棟止羣雞。莠盛終無實，槎枯返有荑。綠萍藏廢井，黃葉隱危堤。閭里歡將絕，朝昏望亦迷。不知霄漢侶，何路可相攜。
郊居對雨寄趙涓給事包佶郎中 盧綸
暑雨青山裏，隨風到野居。亂漚浮曲砌，懸溜響前除。塵鏡愁多掩，蓬頭嬾更梳。夜窗淒枕席，陰壁潤圖書。蕭颯宜新竹，龍鐘拾野蔬。石泉空自咽，藥圃不堪鋤。濁水淙深轍，荒蘭擁敗渠。繁枝留宿鳥，碎浪出寒魚。桑屐時登望，荷衣自卷舒。應憐在泥滓，無路託高車。
藍溪期蕭道士採藥不至 盧綸
春風生百藥，幾處术苗香。人遠花空落，溪深日復長。病多知藥性，老近憶仙方。清節何由見，三山桂自芳。
雪謗後書事上皇甫大夫 盧綸
盛德總羣英，高標仰國楨。獨安巡狩日，曾掩趙張名。業就難辭寵，朝回更授兵。曉川分牧馬，夜雪覆連營。長策威殊俗，嘉謀翊聖明。畫圖規陣勢，夢筆紀山行。綬拂池中影，珂搖竹外聲。賜歡徵妓樂，陪醉問公卿。却憶經前事，翻疑得此生。分深存沒感，恩在子孫榮。覽鏡愁將老，捫心喜復驚。豈言沈族重，但覺殺身輕。有淚沾墳典，無家集弟兄。東西遭世難，流浪識交情。閱古宗文舉，推才慕正平。應憐守貧賤，又欲事躬耕。
臥病寓居龍興觀枉馮十七著作書知罷攝洛陽赴緱氏因題十四韻寄馮生幷贈喬尊師 盧綸
乞假依山宅，蹉跎屬歲周。弱荑輕採拾，鈍質稱歸休。潘岳衰將至，劉楨病未瘳。步遲乘羽客，起晏滯書郵。幸以編方驗，終貽骨肉憂。灼龜爐氣冷，曝藥樹陰稠。語命心堪醉，傷離夢亦愁。葷羶居已絕，鸞鶴見無由。世累如塵積，年光劇水流。躡雲知有路，濟海豈無舟。倚玉翻成難，投磚敢望詶。卑棲君就祿，羸憊我逢秋。腐葉填荒轍，陰螢出古溝。依然在遐想，願子勵風猷。
秋夜寄馮著作 盧綸
河漢淨無雲，鴻聲此夜聞。素心難比石，蒼鬢欲如君。露槿月中落，風螢池上分。何言千載友，同迹不同羣。
洛陽早春憶吉中孚校書司空曙主簿因寄清江上人 盧綸
值迥逢高駐馬頻，雪晴閑看洛陽春。鶯聲報遠同芳信，柳色邀歡似故人。酒貌昔將花共豔，鬢毛今與草爭新。年來百事皆無緒，唯與湯師結淨因。
偶逢姚校書憑附書達河南郄推官因以戲贈 盧綸
寄書常切到常遲，今日憑君君莫辭。若問玉人殊易識，蓮花府裏最清羸。
夜中得循州趙司馬侍郎書因寄回使 盧綸
瘴海寄雙魚，中宵達我居。兩行燈下淚，一紙嶺南書。地說炎蒸極，人稱老病餘。殷勤報賈傅，莫共酒杯疎。
晚次新豐北野老家書事呈贈韓質明府 盧綸
機鳴舂響日暾暾，雞犬相和漢古村。數派清泉黃菊盛，一林寒露紫棃繁。衰翁正席矜新社，稚子齊襟讀古論。共說年來但無事，不知何者是君恩。
書情上大尹十兄 盧綸
紫陌絕纖埃，油幢千騎來。剖辭紛若雨，犇吏殷成雷。聖澤初憂壅，羣心本在台。海鱗方潑刺，雲翼暫徘徊。芳室芝蘭茂，春蹊桃李開。江湖餘派少，鴻鴈遠聲哀。命厭蓍龜誘，年驚弟姪催。磨鉛慙砥礪，揮策愧駑駘。玉管能喧谷，金爐可變灰。應憐費思者，銜淚亦銜枚。
春思貽李方陵 盧綸
長安三月春，難別復難親。不識冶遊伴，多逢憔悴人。漸知歡澹薄，轉覺老殷勤。去矣盡如此，此辭悲未陳。
太白西峯偶宿車祝二尊師石室晨登前巘憑眺書懷即事寄呈鳳翔齊員外張侍御 盧綸
弱齡誠昧鄙，遇勝惟求止。如何羈滯中，得步青冥裏。青冥有桂藂，冰雪兩仙翁。毛節未歸海，丹梯閑倚空。逍遙擬上清，洞府不知名。醮罷雨雷至，客辭山忽明。山明鳥聲樂，日氣生嵓壑。嵓壑樹脩脩，白雲如水流。白雲消散盡，隴塞儼然秋。積阻關河固，綿聯烽戍稠。五營承廟略，四野失邊愁。吁嗟繫塵役，又負靈仙迹。芝朮自芳香，泥沙幾沈溺。書此欲沾衣，平生事每違。煙霄不可仰，鸞鶴自追隨。
贈韓山人 盧綸
見君何事不慙顏，白髮生來未到山。更嘆無家又無藥，往來唯在酒徒間。
贈李果毅 盧綸
向日磨金鏃，當風著錦衣。上城邀賊語，走馬截鵰飛。
春日書情贈別司空曙 盧綸
壯志隨年盡，謀身意未安。風塵交契闊，老大別離難。臘近晴多暖，春遲夜却寒。誰堪少兄弟，三十又無官。
冬曉呈鄰里 盧綸
終夜寢衣冷，開門思曙光。空堦一藂葉，華室四鄰霜。望闕覺天迥，憶山愁路荒。途中一留滯，雙鬢颯然蒼。
首冬寄河東昭德里書事貽鄭損倉曹 盧綸
清冬和暖天，老鈍晝多眠。日愛閭巷靜，每聞官吏賢。寒葅供家食，腐葉宿廚煙。且復執杯酒，無煩輕議邊。
渾贊善東齋戲贈陳歸 盧綸
長裾珠履颯輕塵，閒以琴書列上賓。公子無讐可邀請，侯嬴此坐是何人。
春日臥病示趙季黃 盧綸
病中饒淚眼常昏，聞說花開亦閉門。語少漸知琴思苦，臥多唯覺鳥聲喧。黃埃滿市圖書賤，黑霧連山虎豹尊。今日支離顧形影，向君凡在幾重恩。
秋幕中夜獨坐遲明因陪陳翃郎中晨謁上公因書即事兼呈同院諸公 盧綸
風淒露泫然，明月在山巔。獨倚古庭樹，仰看深夜天。葉翻螢不定，蟲思草無邊。南舍機杼發，東方雲景鮮。簪裘肅已整，車騎儼將前。百雉拱雙戟，萬夫尊一賢。琳瑯多謀蘊，律呂更相宣。曉桂香浥露，新鴻晴滿川。熙熙造化功，穆穆唐堯年。顧己草同賤，誓心金匪堅。蹇辭慙自寡，渴病老難痊。書此更何問，邊韶唯晝眠。
寄贈庫部王郎中 盧綸
諤諤漢名臣，從天令若春。敘辭皆詔旨，稱宦即星辰。草木承風偃，雲雷施澤均。威懲治粟尉，恩洽讓田人。泉貨方將散，京坻自此陳。五營俱益竈，千里不停輪。未遠金門籍，旋清玉塞塵。碩儒推慶重，良友頌公頻。鶴髮逢新鏡，龍門躍舊鱗。荷君偏有問，深感浩難申。
寄贈暢當山居 盧綸
古村荒石路，歲晏獨言歸。山雪厚三尺，社楡麄十圍。虯龍寧守蟄，鸞鶴豈矜飛。君子固安分，毋聽勞者譏。
偶宿山中憶暢當 盧綸
深山夜雪晴，坐憶曉山明。讀易罷三卷，彈琴當五更。薜蘿枯有影，嵓壑凍無聲。此夕一相望，君應知我誠。
秋中野望寄舍弟綬兼令呈上西川尚書舅 盧綸
憂來思遠望，高處殊非愜。夜露濕蒼山，秋陂滿黃葉。人隨鴈迢遰，棧與雲重疊。骨肉暫分離，形神遂疲薾。紅旌渭陽騎，幾日勞登涉。蜀道藹松筠，巴江盛舟檝。小生即何限，簡誨偏盈篋。舊恨尚填膺，新悲復縈睫。因求種瓜利，自喜歸耕捷。井臼賴依鄰，兒童亦勝汲。塵容不在照，雪鬢那堪鑷。唯有飡霞心，知夫與天接。
行藥前軒呈董山人 盧綸
不覺老將至，瘦來方自驚。朝昏多病色，起坐有勞聲。腠暖苦肌痒，藏虛唯耳鳴。桑公富靈術，一爲保餘生。
翫春因寄馮衞二補闕戲呈李益 盧綸
掖垣春色自天來，紅藥當堦次第開。萱草藂藂爾何物，等閑穿破綠莓苔。
新移北廳因貽同院諸公兼呈暢博士 盧綸
華軒邇台座，顧影忝時倫。弱質偃彌曠，清風來亦頻。恩輝坐凌邁，景物恣芳新。終乃愧吾友，無容私此身。
與張擢對酌 盧綸
張翁對盧叟，一榼山村酒。傾酒請予歌，忽蒙張翁呵。呵予官非屈，曲有怨詞多。歌罷謝張翁，所思殊不同。予悲方爲老，君責一何空。曾看樂官錄，向是悲翁曲。張老聞此詞，汪汪泪盈目。盧叟醉言麄，一杯凡數呼。迴頭顧張老，敢欲戲爲儒。
喜從弟激初至 盧綸
儒服策羸車，惠然過我廬。敘年慙已長，稱從意何疎。作吏清無比，爲文麗有餘。應嗤受恩者，頭白讀兵書。
秋中過獨孤郊居 盧綸
開園過水到郊居，共引家童拾野蔬。高樹夕陽連古巷，菊花棃葉滿荒渠。秋山近處行過寺，夜雨寒時起讀書。帝里諸親別來久，豈知王粲愛樵漁。
春日題杜叟山下別業 盧綸
白鳥羣飛山半晴，渚田相接有泉聲。園中曉露青叢合，橋上春風綠野明。雲影斷來峯影出，林花落盡草花生。今朝醉舞同君樂，始信幽人不愛榮。
過終南柳處士 盧綸
五老正相尋，圍棋到煮金。石摧丹井閉，月過洞門深。猨鳥三時下，藤蘿十里陰。綠泉多草氣，青壁少花林。自愧非仙侶，何言見道心。悠哉宿山口，雷雨夜沈沈。
過司空曙村居 盧綸
南北與山鄰，蓬菴庇一身。繁霜疑有雪，枯草似無人。遂性在耕稼，所交唯賤貧。何言張掾傲，每重德璋親。
題楊虢縣竹亭 盧綸
夜宿密公室，話馀將晝興。遶堦三逕雪，當戶一池冰。家訓資風化，心源隱政能。明朝復何見，萊草古溝堘。
春日過李侍御 盧綸
高柳滿春城，東園有鳥聲。折花朝露滴，漱石野泉清。心許陶家醉，詩逢謝客呈。應憐末行吏，曾是魯諸生。
題金吾郭將軍石伏茅堂 盧綸
雲戟曙沈沈，軒墀清且深。家傳成棟美，堯寵結茅心。玉佩多依石，油幢亦在林。爐香諸洞暖，殿影衆山陰。草奏風生筆，筵開雪滿琴。客從龍闕至，僧自虎溪尋。蕭灑延清賞，風流會素襟。終朝息塵步，一醉間華簪。
題賈山人園林 盧綸
竹影朦朧松影長，素琴清簟好風涼。連春詩會煙花滿，半夜酒醒蘭蕙香。五字每將稱玉友，一尊曾不顧金囊。長沙流謫君非遠，莫遣英名負洛陽。
重同暢當奘公院聞琴 盧綸
悞以音聲祈遠公，請將徽軫付秋風。漾漾硤流吹不盡，月華如在白波中。
同耿湋宿陸澧旅舍 盧綸
當軒雲月開，清夜故人桮。擁褐覺霜下，抱琴聞鴈來。迎風君顧步，臨路我遲迴。雙鬢共如此，此懽非易陪。
九日奉陪侍郎登白樓 盧綸
碧霄孤鶴發清音，上宰因添望闕心。睥睨三層連步障，茱萸一朵映華簪。紅霞似綺河如帶，白露團珠菊散金。此日所從何所問，儼然冠劍擁成林。
春日喜雨奉和馬侍中宴白樓 盧綸
鸛鶴相呼綠野寬，鼎臣閑倚玉欄干。洪河擁沫流仍急，蒼嶺和雲色更寒。豔豔風光呈瑞歲，泠泠歌頌振琱盤。今朝醉舞共鄉老，不覺傾欹獬豸冠。
奉陪侍中遊石笋溪十二韻 盧綸
朝日照靈山，山溪浩紛錯。圖書無舊記，鯀禹應新鑿。雙壁瀉天河，一峰吐蓮萼。潭心亂雪卷，嵓腹繁珠落。彩蛤攢錦囊，芳蘿嫋花索。猨羣曝陽嶺，龍穴腥陰壑。靜得漁者言，閑聞洞仙博。欹松倚朱幰，廣石屯油幕。國泰事留侯，山春縱康樂。間關殊狀鳥，爛熳無名藥。欲驗少君方，還吟大隱作。旌幢不可駐，古塞新沙漠。
九日奉陪侍中宴白樓 盧綸
露白菊氛氳，西樓盛襲文。玉筵秋令節，金鉞漢元勳。說劍風生座，抽琴鶴遶雲。謏儒無以荅，願得備前軍。
九日奉陪侍中宴後亭 盧綸
玉壺傾菊酒，一顧得淹留。彩筆徵枚叟，花筵舞莫愁。管弦能駐景，松桂不停秋。爲謝蓬蒿輩，如何霜霰稠。
九日奉陪令公登白樓同詠菊 盧綸
瓊尊猶有菊，可以獻留侯。願比三花秀，非同百卉秋。金英分蘂細，玉露結房稠。黃雀知恩在，銜飛亦上樓。
奉陪渾侍中上巳日泛渭河 盧綸
青舸錦帆開，浮天接上台。晚鶯和玉笛，春浪動金罍。舟檝方朝海，鯨鯢自曝腮。應憐似萍者，空逐榜人回。
奉陪侍中春日過武安君廟 盧綸
長裾間貔虎，遺廟盛攀登。白羽三千騎，紅林一萬層。元臣達幽契，祝史告明徵。撫坐悲今古，瞻容感廢興。迴風卷藂栢，驟雨濕諸陵。倏忽煙花霽，當營看月生。
過玉[真]公主影殿 盧綸
夕照臨窗起暗塵，青松繞殿不知春。君看白髮誦經者，半是宮中歌舞人。
題伯夷廟 盧綸
中條山下黃礓石，壘作夷齊廟裏神。落葉滿堦塵滿座，不知澆酒爲何人。
早春遊樊川野居却寄李端校書兼呈崔峒補闕司空曙主簿耿湋拾遺 盧綸
白水遍溝堘，青山對杜陵。晴明人望鶴，曠野鹿隨僧。古柳連巢折，荒堤帶草崩。陰橋全覆雪，瀑溜半垂冰。鬬鼠搖松影，遊龜落石層。韶光偏不待，衰敗巧相仍。桂樹曾爭折，龍門幾共登。琴師阮校尉，詩和柳吳興。舐筆求書扇，張屏看畫蠅。卜鄰空遂約，問卦獨無徵。投足經危路，收才遇直繩。守農窮自固，行樂病何能。掩帙蓬蒿晚，臨川景氣澄。颯然成一叟，誰更慕騫騰。
曲江春望 一 盧綸
菖蒲飜葉柳交枝，暗上蓮舟鳥不知。更到無花最深處，玉樓金殿影參差。
曲江春望 二 盧綸
翠黛紅粧畫鷁中，共驚雲色帶微風。簫管曲長吹未盡，花南水北雨濛濛。
曲江春望 三 盧綸
泉聲遍野入芳洲，擁沫吹花草上流。落日行人漸無路，巢烏乳燕滿高樓。
春日陪李庶子遵善寺東院曉望 盧綸
映竹水田分，當山起鴈羣。陽峰高對寺，陰井下通雲。雪晝唯逢鶴，花時此見君。由來禪誦地，多有謝公文。
華清宮 一 盧綸
漢家天子好經過，白日青山宮殿多。見說只今生草處，禁泉荒石已相和。
華清宮 二 盧綸
水氣朦朧滿畫梁，一迴開殿滿山香。宮娃幾許經歌舞，白首翻令憶建章。
陪中書李紓舍人夜泛東池 盧綸
看月復聽琴，移舟出樹陰。夜村機杼急，秋水芰荷深。石靜龜潛上，萍開果暗沈。何言奉杯酒，得見五湖心。
宴趙氏昆季書院因與會文幷率爾投贈 盧綸
詩禮挹餘波，相懽在琢磨。琴尊方會集，珠玉忽駢羅。謝族風流盛，于門福慶多。花攢騏驥櫪，錦絢鳳凰窠。詠雪因饒妹，書經爲愛鵝。仍聞廣練被，更有遠儒過。
題天華觀 盧綸
峰嶂徘徊霞景新，一潭寒水絕纖鱗。朱字靈書千萬軸，蒼髯道士兩三人。芝童解說壺中事，玉管能留天上春。眼見仙丹求不得，漢家簪紱在羸身。
宿石甕寺 盧綸
殿有寒燈草有螢，千林萬壑寂無聲。烟凝積水龍蛇蟄，露濕空山星漢明。昏靄霧中悲世界，曙霞光裏見王城。迴瞻相好因垂淚，苦海波濤何日平。
題悟真寺 盧綸
萬峯交掩一峰開，曉色常從天上來。似到西方諸佛國，蓮花影裏數樓臺。
題雲際寺上方 盧綸
松高蘿蔓輕，中有石牀平。下界水長急，上方燈自明。空門不易啓，初地本無程。迴步忽山盡，萬緣從此生。
九日同司直九叔崔侍御登寶雞南樓 盧綸
把菊歎將老，上樓悲未還。短長新白髮，重疊舊青山。霜氣清衿袖，琴聲引醉顏。竹林唯七友，何幸亦登攀。
同王員外雨後登開元寺南樓因寄西巖警上人 盧綸
過雨開樓看晚虹，白雲相逐水相通。寒蟬噪暮野無日，古樹傷秋天有風。數穗遠煙凝壠上，一枝繁果憶山中。何言暫別東林友，惆悵人間事不同。
同趙進馬元陽春日登長春宮古城望河中因寄鄭損倉曹 盧綸
城頭春靄曉濛濛，指望關橋滿袖風。雲騎閑嘶宮柳外，玉人愁立草花中。鐘分寺路山光綠，河繞軍州日氣紅。跡忝已成方戀賞，此時離恨與君同。
同崔峒補闕慈恩寺避暑 盧綸
寺涼高樹合，臥石綠陰中。伴鶴慙僊侶，依僧學老翁。魚沈荷葉露，鳥散竹林風。始悟塵居者，應將火宅同。
春日登樓有懷 盧綸
花正濃時人正愁，逢花却欲替花羞。年來笑伴皆歸去，今日晴明獨上樓。
長安春望 盧綸
東風吹雨過青山，却望千門草色閑。家在夢中何日到，春生江上幾人還。川原繚繞浮雲外，宮闕參差落照間。誰念爲儒逢世難，獨將衰鬢客秦關。
冬日登城樓有懷因贈程騰 盧綸
生涯何事多羈束，賴此登臨暢心目。郭南郭北無數山，萬井逶迤流水間。彈琴對酒不知暮，岸幘題詩身自閑。風聲肅肅鴈飛絕，雲色茫茫欲成雪。遙思海客天外歸，坐想征人兩頭別。世情多以風塵隔，泣盡無因畫籌策。誰知白首窗下人，不接朱門坐中客。賤亦不足歎，貴亦不足陳。長卿未遇楊朱泣，蔡澤無媒原憲貧。如今萬乘方用武，國命天威借貔虎。窮達皆爲身外名，公侯可廢刀頭取。君不見漢家邊將在邊庭，白羽三千出井陘。當風看獵擁珠翠，豈在終年窮一經。
過仙遊寺 盧綸
上方下方雪中路，白雲流水如閑步。數峰行盡猶未歸，寂寞經聲竹陰暮。
同路郎中韓侍御春日題野寺 盧綸
寺前山遠古陂寬，寺裏人稀春草寒。何事最堪悲色相，折花將與老僧看。
奉和李益遊栖巖寺 盧綸
林香雨氣新，山寺綠無塵。遂結雲外賞，共遊天上春。鶴鳴金闕麗，僧語竹房鄰。待月水流急，惜花風起頻。何方非壞境，此地有歸人。迴首空門路，皤然一幻身。
秋夜同暢當宿潭上西亭 盧綸
圓月出山頭，七賢林下遊。梢梢寒葉墜，灩灩月波流。鳧鵠共思曉，菰蒲相與秋。明當此中別，一爲望汀洲。
山中一絕 盧綸
飢食松花渴飲泉，偶從山後到山前。陽坡軟草厚如織，因與鹿麛相伴眠。
秋夜宴集陳翃郎中圃亭美校書郎張正元歸鄉 盧綸
泉清蘭菊稠，紅果落城溝。保慶臺榭古，感時琴瑟秋。碩儒歡頗至，名士禮能周。爲謝邑中少，無驚池上鷗。
同薛存誠登栖巖寺 盧綸
衰蹇步難前，上山如上天。塵泥來自晚，猨鶴到何先。萬壑應孤磬，百花通一泉。蒼蒼此明月，下界正沈眠。
冬日宴郭監林亭 盧綸
玉勒聚如雲，森森鸞鶴羣。據梧花罽接，沃盥石泉分。華味慙初識，新聲喜盡聞。此山招老賤，敢不謝夫君。
奉和李舍人昆季詠玫瑰花寄贈徐侍郎 盧綸
獨鶴寄煙霜，雙鸞思晚芳。舊陰依謝宅，新豔出蕭牆。蝶散搖輕露，鶯銜入夕陽。雨朝勝濯錦，風夜劇焚香。斷日千層豔，孤霞一片光。密來驚葉少，動處覺枝長。布影期高賞，留春爲遠方。嘗聞贈瓊玖，叨和愧升堂。
同耿湋司空曙二拾遺題韋員外東齋花樹 盧綸
綠砌紅花樹，狂風獨未吹。光中疑有燄，密處似無枝。鳥動香輕發，人愁影屢移。今朝數片落，爲報漢郎知。
觀袁修侍郎漲新池 盧綸
引水香山近，穿雲復遶林。纔聞籬外響，已覺石邊深。滿處侵苔色，澄來見柳陰。微風月明夜，知有五湖心。
和徐法曹贈崔洛陽斑竹杖以詩見荅 盧綸
玉幹一尋餘，苔花錦不如。勁堪和醉倚，輕好向空書。采拂稽山曲，因依釋氏居。方辰將獨步，豈與此君疎。
早秋望華清宮中樹因以成詠 盧綸
可憐雲木藂，滿禁碧濛濛。色潤靈泉近，陰清輦路通。玉壇標八桂，金井識雙桐。交映凝寒露，相和起夜風。數枝盤石上，幾葉落雲中。燕拂宜秋霽，蟬鳴覺晝空。翠屏更隱見，珠綴共玲瓏。雷雨生成早，樵蘇禁令雄。野藤高助綠，仙果迥呈紅。惆悵繚垣暮，茲山聞暗蛩。
小魚詠寄涇州楊侍郎 盧綸
蓮花影裏暫相離，纔出浮萍值罟師。上得龍門還失浪，九江何處是歸期。
陳翃中丞東齋賦白玉簪 盧綸
美矣新成太華峰，翠蓮枝折葉重重。松陰滿澗閑飛鶴，潭影通雲暗上龍。漠漠水香風頗馥，涓涓乳溜味何濃。因聲遠報浮丘子，不奏登封時不容。
晚次鄂州 盧綸
雲開遠見漢陽城，猶是孤帆一日程。估客晝眠知浪靜，舟人夜語覺潮生。三湘衰鬢逢秋色，萬里歸心對月明。舊業已隨征戰盡，更堪江上鼓鼙聲。
夜投豐德寺謁海上人 盧綸
半夜中峰有磬聲，偶逢樵者問山名。上方月曉聞僧語，下路林疎見客行。野鶴巢邊松最老，毒龍潛處水偏清。願得遠公知姓字，焚香洗鉢過浮生。
李端公 盧綸
故關衰草遍，離別自堪悲。路出寒雲外，人歸暮雪時。少孤爲客早，多難識君遲。掩淚空相向，風塵何處期。
山中詠古木 盧綸
高木已蕭索，夜雨復秋風。墜葉鳴藂竹，斜根擁斷蓬。半侵山色裏，長在水聲中。此地何人到，雲門去亦通。
詶李端公野寺病居見寄 盧綸
野寺鐘昏山正陰，亂藤高竹水聲深。田夫就餉還依草，野雉驚飛不過林。齋沫暫思同靜室，清羸已覺助禪心。寂寞日長誰問疾，料君惟取古方尋。
送少微上人遊蜀 盧綸
瓶鉢繞禪衣，連宵宿翠微。樹開巴水遠，山曉蜀星稀。識遍中朝貴，多諳外學非。何當一傳付，道侶願知歸。
送寧國夏侯丞 盧綸
楚國青蕪上，秋雲似白波。五湖長路少，九派亂山多。謝守通詩宴，陶公許醉過。憮然餞離阻，年鬢兩蹉跎。